Llíria amplia la seua senyalització turística
06 de febrer de 2017

La regidoria de Turisme de Llíria ha implementat un programa de millora i ampliació de la senyalització turística del municipi amb la instal·lació de 26 nous rètols. S'han realitzat tres tipologies diferents de senyals.

La primera d'elles s'ha ubicat en els accessos al nucli urbà i pretén destacar l'atractiu del conjunt historicoartístic de la ciutat com a destinació turística, amb un disseny que destaca la ruta de la "Llíria Històrica".

Igualment, s'han instal·lat unes indicacions la finalitat de les quals és la de dirigir a la Touris-Info de Llíria des de les principals entrades per carretera, les parades d'autobusos i  l'estació de metro. D'esta manera, es facilita al visitant la localització d'este centre municipal d'informació turística, per a realitzar des d'este punt neuràlgic visites lliures o guiades.

Finalment, s'ha dedicat una senyalització específica a la ruta urbana de la “Llíria Històrica”. Estos rètols direccionals mostren al turista el seu recorregut de manera ordenada i per etapes cronològiques, perquè el puga fer de forma lliure i gaudisca de esta experiència cultural en una jornada completa. L'itinerari oferix la visita dels següents llocs d'interés turístic per este orde: Mausoleus Romans, Termes Romanes de Mura, Banys Àrabs, Muralla Medieval, Pintures del Bon Pastor, església la Sang, Ca la Vila i façana de l'Assumpció.